Minister besoek familie van gestorwe polisiebeampteFikile Mbalula. Foto: Flickr/GovernmentZA Fikile Mbalula, die minister van polisie, het aangedui hy gaan Sondag die familie van die Pretoriase polisiebeampte besoek wat in die noorde van die stad doodgeskiet is terwyl hy aan diens was. Twee polisiebeamptes, ŉ konstabel en ŉ sersant verbonde aan die Soshanguve-polisie, was in hul polisiëringsgebied besig met ŉ roetine-stop-en-deursoekpatrollie toe hulle aangeval is. Volgens die polisie het die beamptes glo ŉ verdagte voertuig, wat vroeër in Vosloorus gesteel is, afgetrek. Die beamptes was besig om die voertuig te nader toe die insittendes op hulle losgebrand het. Een beampte is op die toneel dood en die ander een is met beserings na ŉ hospitaal geneem. Mbalula gaan om 11:00 ŉ besoek by Soshanguve-polisiestasie aflê, waarna hy die gewonde beampte in die hospitaal gaan besoek. Hy sal dan die gestorwe polisiebeampte se familie by hul huis gaan besoek om sy meegevoel te betuig. Niemand is nog in verband met die skietery in hegtenis geneem nie.